CELEX: 32019D0212(01)
Language: lv
Date: 2019-02-07 00:00:00
Title: Komisijas Īstenošanas lēmums (2019. gada 7. februāris) par to, lai Eiropas Savienības Oficiālajā Vēstnesī publicētu vienoto dokumentu, kas minēts Eiropas Parlamenta un Padomes Regulas (ES) Nr. 1308/2013 94. panta 1. punkta d) apakšpunktā, un atsauci uz produkta specifikācijas publikāciju attiecībā uz nosaukumu vīna nozarē (Nizza (ACVN))

12.2.2019   
               
               
                  LV
               
               
                  Eiropas Savienības Oficiālais Vēstnesis
               
               
                  C 55/6
               
            
         KOMISIJAS ĪSTENOŠANAS LĒMUMS
         (2019. gada 7. februāris)
         par to, lai Eiropas Savienības Oficiālajā Vēstnesī publicētu vienoto dokumentu, kas minēts Eiropas Parlamenta un Padomes Regulas (ES) Nr. 1308/2013 94. panta 1. punkta d) apakšpunktā, un atsauci uz produkta specifikācijas publikāciju attiecībā uz nosaukumu vīna nozarē
         (Nizza (ACVN))
         (2019/C 55/06)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 97. panta 3. punktu,
         tā kā:
         
                     (1)
                  
                  
                     Itālija saskaņā ar Regulas (ES) Nr. 1308/2013 II daļas II sadaļas I nodaļas 2. iedaļu ir iesniegusi pieteikumu par nosaukuma “Nizza” aizsardzību.
                  
               
                     (2)
                  
                  
                     Saskaņā ar Regulas (ES) Nr. 1308/2013 97. panta 2. punktu Komisija šo pieteikumu ir izskatījusi un konstatējusi, ka minētās regulas 93.–96. panta, 97. panta 1. punkta, kā arī 100., 101. un 102. panta nosacījumi ir izpildīti.
                  
               
                     (3)
                  
                  
                     Lai varētu iesniegt iebildumu paziņojumus saskaņā ar Regulas (ES) Nr. 1308/2013 98. pantu, Eiropas Savienības Oficiālajā Vēstnesī būtu jāpublicē minētās regulas 94. panta 1. punkta d) apakšpunktā minētais vienotais dokuments un atsauce uz publicēto produkta specifikāciju, kura izsludināta saskaņā ar nosaukuma “Nizza” aizsardzības pieteikuma izskatīšanā piemēroto valsts procedūru,
                  
               IR NOLĒMUSI ŠĀDI.
         
            Vienīgais pants
            Vienotais dokuments, kas sagatavots saskaņā ar Regulas (ES) Nr. 1308/2013 94. panta 1. punkta d) apakšpunktu, un atsauce uz produkta specifikācijas publikāciju attiecībā uz nosaukumu “Nizza” (ACVN) ir sniegti šā lēmuma pielikumā.
            Saskaņā ar Regulas (ES) Nr. 1308/2013 98. pantu divu mēnešu laikā no šā lēmuma publicēšanas Eiropas Savienības Oficiālajā Vēstnesī drīkst celt iebildumus pret šā panta pirmajā daļā minētā nosaukuma aizsardzību.
         
         
            Briselē, 2019. gada 7. februārī
            
               
                  Komisijas vārdā –
               
               
                  Komisijas loceklis
               
               Phil HOGAN
            
         
         
            (1)  OV L 347, 20.12.2013., 671. lpp.
         
      
      
         
            PIELIKUMS
            VIENOTS DOKUMENTS
            
               “Nizza”
            
            
               PDO-IT-01896
            
            
               Pieteikuma iesniegšanas datums: 2.12.2014.
            
            1.   Reģistrējamais nosaukums
            
            Nizza
            2.   Ģeogrāfiskās izcelsmes norādes veids
            
            ACVN – aizsargāts cilmes vietas nosaukums
            3.   Vīnkopības produktu kategorijas
            
            
                     
                        1.
                     
                     
                        Vīns
                     
                  4.   Vīna vai vīnu apraksts
            
            “Nizza” un “Nizza riserva” (1. vīnkopības produktu kategorija)
            Krāsa: spilgti rubīnsarkana, kas līdz ar vīna vecumu kļūst arvien vairāk granātsarkana.
            Smarža: stipra, raksturīga, ēteriski piesātināta.
            Garša: sausa, pilnmiesīga, harmoniska un apaļīga.
            Spirta minimālā tilpumkoncentrācija: 13 tilp. %.
            Minimālais bezcukura ekstrakta saturs: 26 g/l.
            Visi analītiskie parametri, kas nav norādīti šajā tabulā, atbilst ierobežojumiem, kādi noteikti valsts un ES tiesību aktos.
            Vispārīgās analītiskās īpašības
            
                        Maksimālais kopējais spirta saturs (tilp. %):
                     
                     
                         
                     
                  
                        Spirta minimālā faktiskā koncentrācija (tilp. %):
                     
                     
                         
                     
                  
                        Minimālais kopējais skābums:
                     
                     
                        5,0  grami uz litru (izteikts vīnskābē)
                     
                  
                        Maksimālais gaistošais skābums (miliekvivalentos litrā):
                     
                     
                         
                     
                  
                        Maksimālais kopējais sēra dioksīda saturs (miligramos uz litru):
                     
                     
                         
                     
                  “Nizza” ar norādi “vigna” un “Nizza riserva” ar norādi “vigna” (1. vīnkopības produktu kategorija)
            Krāsa: spilgti rubīnsarkana, kas līdz ar vīna vecumu kļūst arvien vairāk granātsarkana.
            Smarža: stipra, raksturīga, ēteriski piesātināta.
            Garša: sausa, pilnmiesīga, harmoniska un apaļīga.
            Spirta minimālā tilpumkoncentrācija: 13,5 tilp. %.
            Minimālais bezcukura ekstrakta saturs: 28 g/l.
            Visi analītiskie parametri, kas nav norādīti šajā tabulā, atbilst ierobežojumiem, kādi noteikti valsts un ES tiesību aktos.
            Vispārīgās analītiskās īpašības
            
                        Maksimālais kopējais spirta saturs (tilp. %):
                     
                     
                         
                     
                  
                        Spirta minimālā faktiskā koncentrācija (tilp. %):
                     
                     
                         
                     
                  
                        Minimālais kopējais skābums:
                     
                     
                        5,0  grami uz litru (izteikts vīnskābē)
                     
                  
                        Maksimālais gaistošais skābums (miliekvivalentos litrā):
                     
                     
                         
                     
                  
                        Maksimālais kopējais sēra dioksīda saturs (miligramos uz litru):
                     
                     
                         
                     
                  5.   Vīndarības metodes
            
            5.1.   Īpašā vīndarības metode
            
            Izturēšana
            Īpašā vīndarības metode
            “Nizza”: jābūt izturētiem vismaz 18 mēnešus (no kuriem vismaz 6 mēnešus koka mucās) no tā gada 1. janvāra, kurā ievāktas vīnogas.
            “Nizza “vigna””: jābūt izturētiem vismaz 18 mēnešus (no kuriem vismaz 6 mēnešus koka mucās) no tā gada 1. janvāra, kurā ievāktas vīnogas.
            “Nizza riserva”: jābūt izturētiem vismaz 30 mēnešus (no kuriem vismaz 12 mēnešus koka mucās) no tā gada 1. janvāra, kurā ievāktas vīnogas.
            “Nizza riserva “vigna””: jābūt izturētiem vismaz 30 mēnešus (no kuriem vismaz 12 mēnešus koka mucās) no tā gada 1. janvāra, kurā ievāktas vīnogas.
            Mucu piepildīšana līdz malām
            Īpašā vīndarības metode
            Visā obligātajā izturēšanas periodā mucās vīnu var papildināt ar tādu pašu viena un tā paša ražas gada vīnu, kuru var uzglabāt citādā tarā, kas nav koka mucas, un kurš veido līdz 10 % no kopējā tilpuma.
            Bagātināšana
            Attiecīgie ierobežojumi vīndarīšanā
            Nav paredzēta nekāda veida bagātināšana, lai “Nizza”DOCG (ACVN) vīniem palielinātu spirta koncentrāciju.
            5.2.   Maksimālās ražas:
            
            “Nizza” un “Nizza riserva”
            49 hl no hektāra.
            “Nizza” ar norādi “vigna” trešajā gadā pēc stādīšanas:
            26,60 hektolitru no hektāra.
            “Nizza” ar norādi “vigna” ceturtajā gadā pēc stādīšanas:
            30,80 hektolitru no hektāra.
            “Nizza” ar norādi “vigna” piektajā gadā pēc stādīšanas:
            35 hektolitri no hektāra.
            “Nizza” ar norādi “vigna” sestajā gadā pēc stādīšanas:
            39,90 hektolitru no hektāra.
            “Nizza” ar norādi “vigna” septītajā gadā pēc stādīšanas un turpmāk:
            44,10 hektolitru no hektāra.
            6.   Noteiktais ģeogrāfiskais apgabals
            
            “Nizza”DOCG (ACVN) ražošanas apgabalā ietilpst visa šādu pašvaldību teritorija: Agliano Terme, Belveglio, Calamandrana, Castel Boglione, Castelnuovo Belbo, Castelnuovo Calcea, Castel Rocchero, Cortiglione, Incisa Scapaccino, Mombaruzzo, Mombercelli, Nizza Monferrato, Vaglio Serra, Vinchio, Bruno, Rocchetta Palafea, Moasca un San Marzano Oliveto.
            7.   Galvenā(s) vīna vīnogu šķirne(s)
            
            ‘Barbera N’
            8.   Saiknes vai saikņu apraksts
            
            “Nizza”DOCG (ACVN) (1. vīnkopības produktu kategorija)
            
               Saiknes veidošanā ietilpstošo dabas faktoru apraksts
            
            A)   Ražošanas apgabals ietver 18 pašvaldības Nizza pašvaldības teritorijas apkaimē Asti provincē; tas tradicionāli ir bijis izlases apgabals ‘Barbera’ vīnogu šķirnes audzēšanai.
            Tas ir samērā zemu pakalnu apgabals, kura augstums virs jūras līmeņa lielākoties ir 150–400 metri, kuram raksturīgs mērens vai mēreni silts klimats un kurā gada vidējais nokrišņu daudzums ir aptuveni 700 mm. Augsne ir galvenokārt kaļķaina, vidēji dziļa, tā veidojusies uz kaļķaini smilšaina merģeļa cilmieža. Nizza vīnogu audzēšanas apgabala zeme ģeoloģiski ir daļa no pliocēna laikmeta baseina Asti reģionā; augšņu cilmiezi tur veido lielākoties nogulumieži ar pārsvarā terciāra perioda smilšaina merģeļa formācijām. Augsnēs ir augsts kalcija karbonāta saturs un parasti maz organiskās vielas, kā arī zems, taču ļoti labi līdzsvarots augu barības vielu saturs.
            
               Saiknes veidošanā ietilpstošo cilvēkfaktoru apraksts
            
            Lieliskā sinerģija starp “Nizza” apgabala cilvēkfaktoru un vidi labi īstenojas apvienojumā, ko veido vairāki faktori: vīnkoku apgriešana tradicionālā vainaga formā, arī divkāršā Guyot formā ar attiecīgu ķekaru retināšanu, nodrošinot Nizza vīndārzam ļoti zemu ražas apjomu (ne vairāk kā 7 tonnas), un dažkārt arī horizontālā kordona formā, ražas apjoma ierobežošana un racionāla lapotnes apsaimniekošana – tas viss kopā ar dienvidu vērsuma faktoru maksimāli optimizē ‘Barbera’ vīnogu kvalitāti. Vislielākā uzmanība tiek pievērsta vīnogu novākšanai, ko pilnībā veic ar rokām, lai pēc iespējas saglabātu raksturīgo kvalitāti. Vinifikācijas metode ir pilnveidota, pielāgojoties šai lieliskajai izejvielai. Pēc vinifikācijas pabeigšanas seko atbilstīgs minimāls 18 mēnešus ilgs izturēšanas periods, kas “Nizza Riserva” vīniem var pārsniegt pat 30 mēnešus. Nizza vīnogu audzēšanas apgabala vīndārzu ainava ir lielisks rezultāts, kas panākts, aktīvi turpinot vīndarības tradīciju, kas ir pārmantota no antīkā laikmeta un attīstījusies līdz mūsdienām; tā ir vietējās sociālekonomiskās struktūras pamatā.
            Šī kultūras tradīcija ir radījusi labi iesakņojušos zinātību un vīnogulāju audzēšanas, vīnu vinifikācijas un izturēšanas paņēmienus, kuru pamatā ir padziļinātas zināšanas par vēsturiski audzēto ‘Barbera’ šķirni un tās spēju pielāgoties īpašajiem vides apstākļiem.
            B)   Dati par produkta kvalitāti vai īpašībām, kas lielā mērā vai pilnīgi saistītas ar tā ģeogrāfisko vidi
            “Nizza”DOCG (ACVN) ir visvērtīgākais apgabalā ražotais vīns. Galaproduktu raksturo ražošanas apgabala augsnes īpašības. Konkrēti, “Nizza” vīniem no apgabala, kurā sastopamas galvenokārt mālsmilts merģeļa augsnes, ir spilgtākas krāsas un lielāka tonalitāte, intensitāte un krāsas toņi, vidēji augsts pH un zemāks skābenums, ļoti stipri izteiktas “zemes” aromāta nianses (“tuf” ir vietējā dialekta vārds, ar ko apzīmē merģeli). Šie vīni ir eleganti, ļoti labi strukturēti un ilgi saglabā savas īpašības. Vīniem, kas iegūti apgabalos, kuros ir pārsvarā smilšainas augsnes, ir izteiktāks skābenums, zemāka krāsu intensitāte, kā arī izsmalcinātu un elegantu aromāta nianšu buķete ar vairāk balzāmiskām notīm, ko piešķir aromātiski augi; turklāt šīs īpašības labi apvienotas ar šiem vīniem piemītošu harmonisku struktūru.
            Optimāls vērsums pret sauli, augsnes un klimatiskie apstākļi, kā arī iepriekš aprakstītie augsnes tipi nodrošina labi strukturētus, bagātīgi krāsotus vīnus, kuri ir piemēroti izturēšanai, un kuri savas īpašības saglabā ilgi. Vīndārzu vērsums diapazonā no dienvidiem līdz dienvidrietumiem un dienvidaustrumiem arī ietekmē saules staru absorbciju un uzlabo vīnogu ienākšanos un kvalitāti, paaugstinot cukuru un polifenolu koncentrāciju.
            C)   Apraksts par mijiedarbību starp aspektiem, kas minēti A daļā, un aspektiem, kas minēti B daļā
            “Nizza” vīnu specifiskās kvalitātes īpašības ir saistītas ar mijiedarbību starp dabas vidi un tādiem cilvēkfaktoriem kā tradīcijām un zināšanām par audzēšanu, vīndarību un vīna izturēšanu. Īpaši pieminams ir tas, ka ražotāji ir izdarījuši izvēli augstas kvalitātes panākšanas labā attiecībā uz vīnogu audzēšanu (ierobežoti ražas apjomi, jo īpaši attiecībā uz veidiem, kas apzīmēti ar norādi “vigna”) un “Nizza”DOCG (ACVN) vīnu ražošanu, atturoties no bagātināšanas prakses.
            Jāmin arī antīkās vīnkopības kultūras zināšanas par vīnkoku audzēšanu, vīnkoku apgriešana tradicionālā vainaga formā, profesionāli pārvaldot vainaga veidošanu divkāršā Guyot formā. Šie faktori apvienojumā ar samērā lielām diennakts temperatūras svārstībām ļauj vīnogām optimāli nogatavoties, un tas nodrošina “Nizza” vīniem tipiskās organoleptiskās un analītiskās īpašības.
            
               Nizza apgabals ir vēsturisks ‘Barbera’ vīnu ražošanas centrs Pjemontā ar iespaidīgu vīna ražošanas, izturēšanas un galaprodukta tirdzniecības tradīciju, kas ir priekšnoteikums strukturētu, vidēji ilgi līdz ilgi izturētu sarkanvīnu ražošanai un tai sekojošai realizācijai tirgū.
            9.   Būtiski papildu nosacījumi
            
            Pildīšana pudelēs noteiktajā apgabalā
            
               Tiesiskais regulējums:
            
            ES tiesību aktos.
            
               Papildu nosacījuma veids
            
            Fasēšana noteiktajā ģeogrāfiskajā apgabalā
            
               Nosacījuma apraksts:
            
            Saskaņā ar Regulas (EK) Nr. 607/2009 8. pantu fasēšana vai iepakošana jāveic noteiktajā ģeogrāfiskajā apgabalā, lai saglabātu kvalitāti, garantētu izcelsmi un nodrošinātu pārbaužu efektivitāti.
            Faktiski “Nizza”DOCG (ACVN) vīnu īpašības un sevišķās iezīmes, kas saistītas ar to izcelsmes ģeogrāfisko apgabalu, tiek labāk nodrošinātas, ja fasēšana noris noteiktajā apgabalā, jo visu tehnisko noteikumu piemērošana attiecībā uz pārvadāšanu un iepildīšanu pudelēs un šādu noteikumu ievērošana ir noteiktā apgabala ražošanas uzņēmumu profesionālajā kompetencē.
            Šā pienākuma izpilde ļauj novērst iespējamus riskus, ko varētu radīt transportēšana ārpus DOCG (ACVN) vīna apgabala, piemēram: oksidēšanās un termiskais stress augstas vai zemas temperatūras dēļ, kas rada produkta bojāšanos, negatīvi ietekmējot tā fizikāli ķīmiskās īpašības (skābenumu, polifenolus un krāsvielas), organoleptiskās īpašības (krāsa, garša) un noturīgumu. Tad jo īpaši tiek samazināts mikrobioloģiskā piesārņojuma risks (no baktērijām, vīrusiem, sēnēm, pelējumiem un raugiem).
            Ar šā pienākuma izpildi iepriekš minētie riski tiek novērsti, jo kompetento iestāžu kontroles sistēmas, kurām uzņēmēji ir pakļauti visos ražošanas posmos, jo īpaši pudeļu pildīšanas posmā, ir efektīvākas noteiktajā apgabalā.
            Tāpēc šis nosacījums ir ieviests par labu uzņēmējiem, kas ir atbildīgi par “Nizza”DOCG (ACVN) kvalitātes aizsardzību, lai patērētājiem sniegtu garantiju par izcelsmi, kvalitāti un atbilstību produkta specifikācijai un saglabātu ar šo nosaukumu apzīmētā produkta labo reputāciju.
            
               Saite uz produkta specifikāciju
            
            https://www.politicheagricole.it/flex/cm/pages/ServeBLOB.php/L/IT/IDPagina/12401